Тэракт у штаб-кватэры Turkish Aerospace Industries (2024)

23 кастрычніка 2024 году ў Турэччыне адбылася **тэрарыстычная атака на штаб-кватэру Turkish Aerospace Industries** у Кахраманказане каля Анкары.

## Хада падзеяў
TUSAŞ&nbsp;— адна з найбуйнейшых турэцкіх кампаніяў, якая спэцыялізуецца на абароннай і авіяцыйнай вытворчасьці. Займаецца распрацоўкай, праектаваньнем і вытворчасьцю самалётаў, верталётаў, бесьпілётнікаў і касьмічных спадарожнікаў. Сярод ейных праектаў&nbsp;— TAІ TF Kaan, першы ў Турэччыне зьнішчальнік айчыннай вытворчасьці. Атака адбылася падчас правядзеньня ў Стамбуле буйной выставы абароннай і аэракасьмічнай прамысловасьці. 22 кастрычніка лідар ультраправай Партыі нацыяналістычнага руху Дэўлет Бахчэлі выказаў здагадку, што зьняволенаму лідару Працоўнай партыі Курдыстану (ППК) можа быць прадастаўленае ўмоўна-датэрміновае вызваленьне, калі ён пагодзіцца спыніць прымяненьне гвалту й распусьціць сваю групоўку.

Тэракт быў зьдзейсьнены каля 16:00 па мясцовым часе (UTC+03:00). Двое нападнікаў прыбылі на таксі (цела забітага імі таксіста было затым знойдзена ў багажніку машыны), а затым прывялі ў дзеяньне выбуховае прыстасаваньне побач зь ім і, заходзячы ў комплекс, адкрылі агонь. Камэры відэаназіраньня зафіксавалі, што адзін з нападнікаў быў апрануты ў цывільнае, з заплечнікам і штурмавой вінтоўкай у рукох. Адна з нападнікаў была апазнаная як жанчына. Пазьней на месцы атакі ўспыхнуў моцны пажар. Пэрсанал быў эвакуаваны, на месца прыбылі карэты хуткай дапамогі й пажарныя брыгады. Паведамлялася таксама аб сутыкненьнях на найбліжэйшай аўтастаянцы.

У выніку тэракту загінулі прынамсі сем чалавек, уключаючы двух нападнікаў і кіроўцу таксі, у якім яны ехалі. Сем ахвяр зьяўляюцца супрацоўнікамі спэцназа паліцыі. Яшчэ 22 чалавекі атрымалі раненьні, адзін зь якіх знаходзіўся ў крытычным стане.

## Адказнасьць
Паводле ураду Турэччыны, выканаўцамі тэракту былі ўдзельнікі ППК. Абвешчана, што адзін зь меркаваных тэрарыстаў&nbsp;— мужчына 1992 году нараджэньня. Пазьней ён ідэнтыфікаваны як Алі Арэк па мянушцы Ражгер. Пры нападзе былі выкарыстаныя аўтаматы АКС-74У з аптычным прыцэлам, якія часта выкарыстоўваюцца ППК.

## Міжнародная рэакцыя
Прэзыдэнт Турэччыны Рэджэп Таіп Эрдаган асудзіў тэракт падчас сустрэчы з прэзыдэнтам Расеі Ўладзімірам Пуціным на XVI саміце БРЫКС у Казані. Пуцін таксама выказаў свае спачуваньні. Напад асудзілі Азэрбайджан, Альжыр, Вэнэсуэла, Грэцыя, Казахстан і Нямеччына.

Генэральны сакратар НАТО Марк Рутэ выказаў салідарнасьць з Турэччынай у сувязі з тэрактам. Асуджэньне было таксама выказана Эўрапэйскім Зьвязам і Злучанымі Штатамі.

У адказ на тэракт турэцкія ВПС нанесьлі ўдары па 47 пазыцыях курдзкіх паўстанцаў, у тым ліку па 29 на поўначы Іраку й 18 на поўначы Сырыі. На наступны дзень Сырыйскія дэмакратычныя сілы абвінавацілі Турэччыну ў пачатку новай хвалі нападаў, у выніку якіх загінулі 12 мірных жыхароў і яшчэ 25 атрымалі раненьні.

## Заўвагі

## Крыніцы

Катэгорыя:Масавыя расстрэлы ў 2024 годзе
Катэгорыя:Масавыя забойствы ў 2024 годзе
Катэгорыя:Анкара
Катэгорыя:Масавыя забойствы ў Турэччыне
Катэгорыя:Тэракты-самагубствы ў 2024 годзе
Катэгорыя:Тэрарыстычныя акты ў Турэччыне
Катэгорыя:Тэрарыстычныя акты ў 2024 годзе
Катэгорыя:Кастрычнік 2024 году
Катэгорыя:Падзеі 23 кастрычніка